text.text: موقع واب يعبر على أفكار وعقيدة ومشروع الحركة القومية التونسية
text.text_idx: #000000
text.text: التبذير في ميزانية الدولة
text.text_idx: #000005
text.text: الرئيسيةسياسةعركة في المجلس و العد التنازلي لسقوط الدولة المزيفة
text.text_idx: #000006
text.text: عركة في المجلس و العد التنازلي لسقوط الدولة المزيفة
text.text_idx: #000007
text.text: مجلة القومية التونسية
text.text_idx: #000008
text.text: لحمت في مجلس الشعب بين مساندي ومعارضي هيئة الحقيقة و الكرامة و سهام بن سدرين و ولات ضرب بونية. للامانة لحكاية متقلقناش أبدا و كنا باش نتجاوزوا الموضوع كالعادة و لكن ....
text.text_idx: #000009
text.text: و بالمناسبة يوم السبت العشية كان عندنا نقاش قومي تونسي حول أفضل الدساتير الممكنة و حول الضمانات القانونية لحسن سير الدولة أو لعدم خرق الدستور، و في النقاش تجبد موضوع مهزلة إنتخابات المحكمة الدستورية .
  و أي واحد يقول شنية علاقة هيئة بن سدرين و الدستور المثالي .؟؟؟؟ لكن في الحالة التونسية عندهم علاقة عملاقة من ناحية أن:
text.text_idx: #000010
text.text: قانون العدالة الإنتقالية يعطي للهيئة الحق في التمديد بعام مع تقديم التعليل دون المرور بموافقة مجلس الشعب لكن نواب نداء تونس و أفاق و المشروع الي يتكونو في أغلبهم من مناصري النظام السابق و ضد كل عمليات كشف أو بحث في جرائم النظام السابق لذلك راو إنو لازم يتعمل تصويت على إستمرار الهيئة.
text.text_idx: #000011
text.text: القضية مش في الهيئة أو في التفوريخ العاطفي لنواب فاسدين و أحزاب (فرانسا و الإمارات) و إنما في إشكال تونسي عميق إسمو خرق القانون الي هو مستمر عندنا من قرون بتعلات مختلفة و متجددة :
  تونس من عهد الأمان في القرن 19 إلى دستور الجمهورية 1959 إلى دستور الثورة 2014 : تونس تعجز تماما على إحترام الدستور، وعندنا حاليا 3 تجارب دستورية مانجحت فيهم حتى وحدة!
text.text_idx: #000012
text.text: لتو مافهمنا إنو عندنا عجز مطلق على الوفاء بالتزاماتنا لذواتنا فقط، لأنو الإلتزام مع الخارج نلتزمو بيه بالسيف علينا! النخبة الي حكمتنا قبل الاستعمار و بعد الاستعمار و قبل الثورة و بعد الثورة.. عاجزة تماما إنها توفي بالتزامتها السياسية و القانونية و هذا بإستعمال جميع أنواع التبريرات و الحجج التلفيقية .
text.text_idx: #000013
text.text: مستحيل تتقدم أمة أو دولة أو أي إنسان كائنا من كان.. و هي عاجزة على الوفاء بالتزاماتها مهما كانت الالتزامات و قيمتها العملية لأنو هذا يعني الإستهتار بالذات الي هو سلوك طفولي ما ينجم كان يسبب الكوارث و ما تنجمش تتقدم بيه الدولة.
text.text_idx: #000014
text.text: نواب الأحزاب “الفرانكو إمارات” و التجمعية ينجمو يكرهو و يسبو بن سدرين لآلاف المرات و يعرقلو المحكمة الدستورية و العمل بالدستور .. و لكنهم برفضهم للقانون و خرقهم للدستور فإنهم يبينوا عجزهم التام و المطلق على الوفاء بأي التزام من أي نوع كان أخلاقي أو سياسي أو إقتصادي... أي أنهم من المستحيل يقدمو بتونس في أي مجال .
text.text_idx: #000015
text.text: نخبة النظام السابق الي تفتقر لأي مبدأ من أي نوع كان و الي الحكم بالنسبة ليها هو محاولة إسكات الشعب بالقوة أو بالكذب و الإلهاء، تقوم بإعادة السناريو التقليدي التونسي بسن القوانين ثم خرقها من طرف جهاز الدولة.
text.text_idx: #000016
text.text: الكارثة التونسية بإمتياز هي إنو جهاز الدولة هو أول خارق لقانون الدولة:
  يوم السبت 24 مارس رئيس مجلس الشعب الي هو أصلا محامي يعني رجل قانون يقوم بخرق القانون و يساندوه نواب إنتخبهم الشعب. وقروا إنهم يخرقوا قانون عملوه نواب إنتخبهم الشعب، و يؤكدولنا إنو القانون كيف يتسن يبقى ملزم للي سنوه فقط أما النواب الجدد مايلزمهمش و ينجمو يطيشوه وراهم أي إنهم ينكرو وجود قانون الدولة الملزم للجميع لين يقع الغاؤه قانونيا.
text.text_idx: #000017
text.text: مشكلة الدولة التونسية الأساسية من قرون إنها تتولد مشوهة لعدم وجود المبادئ المقدسة الي تتأسس بيها الدولة. و كذلك لوجود نظام الطغيان : سلاطين، خلفاء، دايات، بايات و من بعد الأحزاب الي تقوم بنفس الدور القديم للطغاة بخرقها كل قانون ما يعجبهاش و لهنا تتشلك الدولة و تفقد شرعيتها.
text.text_idx: #000018
text.text: كذلك ماننسوش إنو نقابات البوليس تخرق القانون و رئيس الجمهورية يخرق الدستور و مجلس القضاء يخرق القانون و ......
text.text_idx: #000019
text.text: الحقيقية أن الدولة التونسية الحالية فقدت كل شرعية و قاعدة تحتضر لا أكثر لا أقل في إنتظار الدولة الحقيقية القوية :الدولة القومية التونسية .
text.text_idx: #000020
text.text: حقيقتا لازم نقولوها هذه : دولة مؤقتة، دولة مزيفة، دولة تابعة، دولة ضعيفة، دولة النقابات، دولة العصابات، دولة سفير فرانسا... بكل المعايير و المقاييس هذه حقيقة الدولة و هذه خربتهم الي صنعوها.
text.text_idx: #000021
text.text: هذه الدولة الي صنعوها : تونس الضعيفة، تونس السرفارات، تونس العساسة، تونس القوادة ، تونس اللحاسة، تونس المتسولين، تونس الآتباع، تونس البيوعة، تونس الجاهلة... هي الي شفناها في مجلس الشعب و الي قاعدين نشوفو فيها كل يوم من القرن 19 برعاية قنصلية/سفارة فرانسا و إنزاداتلها الامارات.
text.text_idx: #000022
text.text: تونس هذي مافيهاش قانون و لا قيم ولا مبادئ و لا تقدم و لا والو و إنما فيها: إستعمار، إستغلال، نهب، ذل، تبعية، ضعف، مهانة، انتهاك سيادة ، يأس، عار و خوف، خوف من كل شي و لذلك لازمها تموت و تنتهي لأجل تونس الجديدة، تونس القوية، تونس الشابة، تونس الحرة و تونس العظيمة، تونس الحقيقية..
text.text_idx: #000023
text.text: تونس الي نحلمو بيها و تونس الي نطمحولها و الي باش تخرج من تحت التراب ، من تحت الرماد ، باش تخرج من الجمرة التونسية المدفونة في الأرض في الحجر في الجبال و الصحراء، تونس الي القانون فيها محترم و الدستور مقدس و الي شعبها يفرض بالقوة إحترام الدولة و الي أجهزة الدولة تطبق القانون موش تعمل قانونها الخاص.
text.text_idx: #000024
text.text: تونس الي عندها نظام و قواعد و مبادئ و عندها قيم سامية تودها و توريها ثنية العظمة و المجد الإنساني... هذه تونسنا و دولتنا و هذه أمتنا الي نطمحولها ونحلمو بيها كل يوم و كل لحظة.
text.text_idx: #000025
text.text: الرد الجذري على اللوم السطحي للقومية التونسية
text.text_idx: #000026
text.text: الحنين الى عهد بن علي، الرجعية السياسية و القومية التونسية
text.text_idx: #000029
text.text: جميع الحقوق محفوضة لمجلة القومية التونسية 2021 Cream Magazine by Themebeez
text.text_idx: #000035